У С Т А В

На Народно читалище „П Р О Б У Д А – 1924 г. „ с. СЪРНЕВО ,Бургаска област

І.Глава първа.ОБЩИ ПОЛОЖЕНИЯ.

Чл.1. Народно читалище „Пробуда-1924 г.” е традиционно самоуправляващо се културно-просветно сдружение на жителите на с. Сърнево.

Чл. 2. Читалището е юридическо лице с нестопанска цел.То е създадено да функционира на основание на Закона на народните читалища и този устав.

Чл.3. Народно читалище „Пробуда – 1924 г.” има за седалище село Сърнево,община Карнобат,Бургаска обл.,където се намира и адреса на управлението му.

Чл.4.Читалището е неполитическа организация и в неговата дейност могат да вземат участие всички физически лица,без оглед ограничение на възраст,пол,политически и религиозни възгледи и етническо самосъзнание.

ІІ.Глава втора.ЦЕЛИ И ЗАДАЧИ НА ЧИТАЛИЩЕТО.

Чл. 5.Читалището има за свои цели :

Т.1. Да работи за развитието и обогатяването на културния живот,социалната и образователната дейност на хората от с. Сърнево.

Т.2.Да запазва и развива обичаите и традициите на българския народ.

Т.3. Да буди интерес към знание с оглед на развитието на личността и приобщаването на хората към ценностите и постиженията на науката,изкуството и културата.

Т.4.Да осигурява достъп до информация на гражданите.

Т.5. Да работи за възпитанието и утвърждаването на националното самосъзнание.

Чл.6.За постигане на своите цели , читалището извършва следните основни дейности:

Т.1. Урежда и поддържа библиотека,читалня,фото и фонотека,както и създава и поддържа електронни и информационни мрежи.

Т.2.Развива,подпомага любителското и художественото творчество.

Т.3.Организира школи,кръжоци,курсове,клубове,празненства,концерти,чествания и младежки дейности.

Т.4.Събира и разпространява знания за родния край.

Т.5.Създава,съхранява и популяризира музейни,художествени сбирки.

Т.6.Извършва допълнителни дейности и услуги,свързани с подпомагане изпълнението на основните си функции,които не противоречат на Закона за народните читалища и този устав.Народното читалище не разпределя печалба.

Т.7.Народното читалище няма право да предоставя собствено,или ползвано от него имущество възмездно или безвъзмездно за хазартни игри и нощни заведения,за дейност на нерегистрирани по Закона за вероизповеданията религиозни общности и юридически лица с нестопанска цел на такива общности,за постоянно ползване от политически партии и организации,на председателя , секретаря,членовете на настоятелството и проверителната комисия и на членовете на техните семейства.

ІІІ.Глава трета. ЧЛЕНСТВО В ЧИТАЛИЩЕТО.

Чл.7.Членството в читалището е свободно за всички дееспособни граждани без ограничение,щом те работят за постигане на целите на читалището и защитават неговите интереси.

Чл.8. /1/.Членовете на читалището са : индивидуални,колективни и почетни.

/2/. Индивидуалните членове на читалището са български граждани.Те са действителни и спомагателни.

Чл.9.Действителните членове салица,навършили 18 год.,които участват в дейността на читалището,редовно плащат членски внос и имат право да избират и да бъдат избирани.

Чл.10.Спомагателните членове са лица до 18 год.,които нямат право да избират и да бъдат избирани,те имат право на съвещателен глас.Те заплащат членски внос в намалени размери,съобразно с решенията на Общото събрание.

Чл.11.Колективните членове на читалището съдействат за осъществяване целите на читалището,подпомагат дейността му ,поддържането и обогатяването на материалната база и имат право на един глас в общото събрание.Колективни членове могат да бъдат: професионални организации ,търговски дружества,кооперации и сдружения, културно-просветни и любителски клубове и творчески колективи.

Чл. 12.Лицата,които имат особени заслуги към читалището се обявяват за почетни членове по решение на Настоятелството по предложение на членовете на читалището.

Чл.13.Почетните членове могат да бъдат български и чужди граждани с изключителни заслуги към читалището.На тях читалището издава специални удостоверения.

Чл.14.Членовете на читалището имат право:

Т.1.Да участват в управлението на читалището.

Т.2.Да получават улеснен достъп до всички форми на дейност и прояви поред,определен от Настоятелството.

Т.3.Ползват с предимство културно-просветните форми на читалището.

Т.4.Получават всякаква информация относно дейността на читалището.

Чл.15.Членовете на читалището са длъжни :

Т.1.Да спазват Устава на читалището и решенията на неговите ръководни органи.

Т.2.Да плащат редовно членския си внос.

Т.3.Да участват в дейността на читалището.

Т.4.Да опазват имуществото и доброто име на читалището,както и да не уронват неговия престиж.

Чл.16.Членството в читалището може да се прекрати с решение на Общото събрание когато членът нарушава грубо Устава на читалището и решенията на неговите органи.

Чл.17./1/Членството в читалището се прекратява и след като членът на читалището не е заплатил членския си внос в продължение на шест месеца без уважителна причина.

/2/.Членството в читалището се прекратява и по желание на самия член с писмено известие до настоятелството ,както и с неговата смърт.

Чл.18.Общото събрание може да отмени решението на Настоятелството,с което е отказано на дадено лице членството в читалището.В този случай кандидата з а членство се смята приет за член от момента на вземане на решение от Общото събрание.

ІV.Глава четвърта.ОРГАНИ НА УПРАВЛЕНИЕ НА ЧИТАЛИЩЕТО.

Чл.19.Органи на управление на читалището са :

Т.1.Общото събрание на членовете на читалището.

Т.2.Настоятелството.

Т.3.Проверителната комисия.

Чл.20.Върховен орган на читалището е общото събрание.То се свиква най-малко веднъж в годината по решение на неговото настоятелство с писмена покана,която се обявява публично най-малко седем дни преди датата на събранието.Поканата съдържа данни относно мястото и часа на началото на събранието ,както и неговия дневен ред.Поканата се връчва срещу подпис на всеки член на читалището.

Чл.21./1/Общото събрание е законно ,ако на него присъстват най-малко половината от имащите право на глас членове на читалището.При липса на кворум,събранието се отлага с един час.Тогава събранието е законно,ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

/2/.В работата на общото събрание на читалището могат да участват всички негови членове.

/3/.Право на глас в Общото събрание имат само действителните ,колективните и почетните членове на читалището.Само те могат да бъдат избирани в ръководните органи на читалището.

/4/.Общото събрание взема решение с обикновено мнозинство,освен в случаите,когато Законът или този устав изискват друго.

/5/.Решенията за изменение и допълнение на устава ,за изключване на членове на читалището,за отмяна на решение на органите на читалището,за прекратяване дейността на читалището се вземат с мнзинство най-малко две трети от всички членове.

Чл.22.Общото събрание взема решения относно :

Т.1. Изменя и допълва устава.

Т.2..Избира и освобождава членовете на настоятелството,проверителната комисия и председателя.

Т.3.Приема вътрешни актове,необходими за организацията на дейността на читалището.

Т.4.Взема решение за членуване или за прекратяване на членството в читалищно сдружение.

Т.5.Определя основни насоки за дейността на читалището.

Т.6.Изключва членове на читалището

Т.7.Приема бюджета на читалището.

Т.8.Приема годишния отчет до 30 март на следващата година.

Т.9.Определя размера на членския внос.

Т.10.Отменя решения на органите на читалището.

Т.11.Взема решение за прекратяване на читалището.

т.12.Взема решение за отнасяне до съда на незаконосъобразни действия на ръководството или отделни читалищни членове.

Решенията на Общото събрание са задължителни за другите органи на читалището.

Чл.23/1/.Общото събрание може да се провежда извънредно по решение на настоятелството,по искане на проверителната комисия или на една трета от членовете на читалището с право на глас.При отказ на настоятелството да свика извънредно общо събрание,до 15 дни от постъпването на искането от проверителната комисия или една трета от членовете на читалището с право на глас,могат да свикат общо събрание от свое име.

/2/.Две трети от членовете на общото събрание на народното читалище могат да предявят иск пред окръжния съд по седалище на читалището за отмяна на решение на общото събрание,ако то противоречи на закона или този устав.Искът се предявява в едномесечен срок от узнаването на решението,но не по-късно от една година от датата на вземане на решението.

Чл.24./1/.Изпълнителен орган на читалището е настоятелството.То се състои най-малко от трима членове,избрани за срок от три години.Същите да нямат роднинска връзка по права и съребрена линия до четвърта степен.

/2/.Настоятелството:

1.Свиква Общо събрание.

2.Осигурява изпълнението на решенията на Общото събрание.

3.Подготвя и внася в Общото събрание проект за бюджет на читалището и утвърждава щата му.

4.Подготвя и внася в общото събрание отчет за дейността на читалището.

5.Назначава секретаря на читалището и утвърждава длъжностната му характеристика.

/3/.Настоятелството взема решение с мнозинство повече от половината на членовете си.

Чл.25.Настоятелството заседава най-малко веднъж месечно и е законно решението му,ако на заседанието присъстват половината плюс един от членовете му.

Чл.26.Настоятелството има мандат три години.

Чл.27./1/.Председателят на читалището е член на настоятелството и се избира на Общо събрание за срок от три години.

/2/.Председателят:

1.Организира дейността на читалището съобразно закона,устава,решенията на общото събрание.

2.Представлява читалището.

3.Свиква и ръководи заседанията на настоятелството ,председателства Общото събрание.

4.Отчита дейността си пред настоятелството.

5.Сключва и прекратява трудовите договори със служителите ,съобразно бюджета на читалището и въз основа решение на настоятелството.

Чл.28.Председателят представлява читалището пред трети лица.Подписва всички документи,издадени от читалището и всички договори,по които читалището е страна.Ежегодно,в срок до 10 ноември представя на кмета на общината предложение за дейността на читалището през следващата година.

Чл.29.За правомощията по предходните чл.27 и чл.28 председателят упълномощава секретаря на читалището или при необходимост и друг член на настоятелството.

Чл.30.Секретарят на читалището работи като негов щатен служител.

/1/.Секретарят на читалището организира изпълнението на решенията на настоятелството,включително решенията за изпълнението на бюджета,организира текущата и допълнителната дейност,отговаря за работата на хонорувания персонал и представлява читалището заедно и поотделно с председателя.

/2/.Секретарят не може да бъде в роднински връзки с членовете на настоятелството и на проверителната комисия по права и по съребрена линия до четвърта степен ,както и да бъде съпруг/а/на председателя на читалището.

Чл.31.Секретарят се назначава на работа по трудов договор по решение на настоятелст-вото и се коптира за негов член в състава на всяко новоизбрано настоятелство.

Чл.32./1/.Проверителната комисия се състои най-малко от трима членове ,избрани за срок от три години.

/2/.Проверителната комисия сама си избира председател и определя реда на своята работа.

/3/.Членовете на проверителната комисия не могат да бъдат лица,които са в трудово- правни отношения с читалището или са в роднински връзки с членовете на настоятелството,на председателя и секретаря по права линия, съпрузи,братя,сестри и роднини по сватовство от първа степен.

/4/.Проверителната комисия осъществява контрол върху дейността на настоятелството,председателя и секретаря на читалището по спазване на закона,устава и решенията на общото събрание.

/5/.При констатирани нарушения проверителната комисия уведомява общото събрание на читалището ,а при данни за извършено престъпление- и органите на прокуратурата.

/6/.Председателят на проверителната комисия участва в работата на Настоятелството без право на глас.

Чл.33./1/.Не могат да бъдат избирани за членове на настоятелството и на проверител-ната комисия и за секретари лица,които са осъждани на лишаване от свобода за умишлени престъпления от общ характер.

/2/.Членовете на настоятелството ,включително председателят и секретарят подават декларации за конфликт на интереси при условията и по реда на Закона за предотвратя-ване и разкриване на конфликт на интереси.

V.Глава пета.ИМУЩЕСТВО И ФИНАНСИРАНЕ НА ЧИТАЛИЩЕТО.

Чл.34./1/.Читалището ежегодно приема свой бюджет на Общо събрание,предложен от настоятелството.

/2/.Читалищното настоятелство изготвя годишния отчет за приходите и разходите,който се приема на общо събрание.

/3/.Отчетът за изразходваните от бюджета средства се представя в общината всяко тримесечие.

Чл.35.Читалището набира средства за своята дейност от :

Т.1.Членски внос.

Т.2.Субсидия от държавния и общинския бюджет.

Т.3.Културно-просветна и информационна дейност.

Т.4.Ренти и наеми от движимо и недвижимо имущество.

Т.5.Дарения,помощи,завещания.спонсорство.

Т.6.Други приходи.

Чл.36.Имуществото на читалището се състои от право на собственост и от други вещни права и задължения.

Чл.37.Имуществото на читалището се използва за постигане на неговите цели,читалището не може да отчуждава недвижими вещи и да учредява ипотека върху тях.Движимите вещи могат да бъдат отчуждавани,залагани,бракувани или заменени с по-доброкачествени само по решение на настоятелството.

VІ.Глава шеста.ПРЕКРАТЯВАНЕ НА ЧИТАЛИЩЕТО.

Чл.38.Читалището може да бъде прекратено по решение на Общото събрание,вписано в регистъра на Окръжния съд.То може да бъде прекратено с ликвидация или по решение на окръжния съд по реда на чл.27 от Закона за народните читалища и по Закона за юридическите лица с нестопанска цел.

VІІ.Глава седма.ЗАКЛЮЧИТЕЛНИ РАЗПОРЕДБИ.

Чл.39.Читалището има свой кръгъл печат с надпис :Народно читалище „Пробуда-1924 г.”с.Сърнево ,Бургаска област с разтворена книга.

Чл.40.Празникът на читалището е Денят на славянската писменост и култура-24 май.

Чл.41.За всички неуредени в този устав отношения се прилага Закона за народните читалища и действащите в страната нормативни актове.

Чл.42.Настоящият устав е приет на Общото събрание на читалището на 15 март 2010 год.

Отчетен доклад за дейността

на Народно читалище ,,Пробуда - 1924г.” с.Сърнево за 2023г.

През изминалата година читалището в с.Сърнево продължи своята работа като културно-просветен център и духовно средище на населеното място. Основни приоритети са съхраняване на местните традиции и народни обичаи, развитие на българската идентичност, култура и духовни ценности. Читалището е общодостъпно и желано място на местната общност. Тук хората намират приятно художествено четиво, смислен културен диалог със събеседници с общи интереси в клубовете ,,Приятели на книгата”, ,,Жива памет”, ,,Съвременна домакиня”. Децата и младежите се занимават с просветни дейности и четат книги от различни сфери на човешкото познание през ваканционните дни.

Обичайно в читалището пресъздаваме традициите и обредите на празниците от народния календар.

На Бабинден възпроизведохме елементите на старинния обичай с къпането на бебето. ,,Бабата” благослови дечицата, невестите, жените и ястията на трапезата и пожела: ,,Таз година, които са родили, догодина да повторят; пълните да се изпразнят, празните да се напълнят! Нека се множи българският род!“ .

На Трифон Зарезан зарязахме ритуално лозята и си пожелахме ,,Вино да прелива през праговете, да има здраве и берекет през годината!”.

На Първи март посрещнахме Баба Марта и отпразнувахме Деня на самодееца. В знак на признателност за своя безвъзмезден труд, самодейците от читалището получиха подаръци.

На Осми март организирахме забавно-увеселителна програма за жените в селото с томбола и интересни игри.

Пролетта посрещнахме на чаша чай и кафе с четене на стихове за нея. Клуб ,,Веселие” в Деня на хумора и шегата ни развесели със своя народен хумор и безобиден сарказъм. Всички знаем, че ,,Светът е оцелял, защото се е смял.”.

На Лазаровден детската лазарска група благослови с песните си всеки дом. Със събраните средства от лазаруването подготвихме пакети за възрастните в селото послучай Великден. Благотворителната инициатива ,,Да подарим усмивка за Великден” е дело на жените от клуба ,,Съвременна домакиня” и доброволците при читалището.

Деня на Европа и Ден на победата над фашизма - 9-ти май, всяка година почитаме паметта на загиналите сърневци по време на Втората световна война и поднасяме цветя на паметната плоча, поставена на сградата на читалището.

За 24-ти май - Деня на българската просвета и култура и празник на читалището ни, провеждаме тържествено честване с венец и награждаване на активни читалищни дейци.

През летните ваканционни месеци по програма ,,Лято в библиотеката” ежеседмично децата се занимават с четене на любими приказки, рисуване, настолни игри, разучаване на ,,Игрите на баба”, обогатяване на знанията им в различните сфери на познанието с детските енциклопедии.

В навечерието на коледните и новогодишни празници, участвахме в коледен кулинарен пазар в град Карнобат. На новогодишния празник в читалището под наслов ,,Магията на Коледа” раздадохме подаръци на децата. Всички членове на читалището получиха календари ,,Българска традиция” за новата 2024-та година и настолни календари за спомагателни членове.

В читалището работи библиотека с наличен библиотечен фонд от 5061 библиотечни единици. През годината са закупени 97 броя книги, от които 94 по проект на Министерството на културата ,,Българските библиотеки - съвременни центрове за четене и информираност”. Направихме пълна инвентаризация на фонда и го прочистихме от физически остарялата литература. С актове за брак номер 1 и номер 2 от 2023-та година са отчислени 210 броя книги. Читателите на библиотеката са 75, от които 14 са деца. Посещенията за годината са 339, а заетите книги 396 броя.

Мероприятията в библиотеката са посветени на годишнини на писатели и велики личности, бележити дати и събития: 175 години от рождението на Христо Ботев - четене на негови стихове; табло и кът с книги за ,,Апостола на българския дух” - 150 години от гибелта на Васил Левски; маратон на четенето послучай международния ден на детската книга; кът с книги на съвременни български писатели и разговор ,,Познаваме ли съвременните български творци и произведенията им”; табла за Деня на земята, за Деня на Детето, Деня на Ботев и загиналите за свободата. Със събирателска и творческа дейност участвахме в издаването на сборника ,,Магията на детския фолклор в България”, плод на съвместната ни работа с издателство ,,Авиана” гр.Бургас.

Самодейните състави при читалището за всеки творчески сезон подготвят нов репертоар, с който представят селото на събори и фестивали на народното творчество и фолклорни конкурси. Първото ни участие беше през месец май в международен фолклорен фестивал ,,С песните на Кичка Савова” в с. Сладун, където представихме народния обичай ,,Благовец”.

На 30-тия общински събор на народното творчество, проведен в с. Деветак, спечелихме трето място за обичая ,,Благовец” и поощрителна награда за трио ,,Сърневка”.

Певческата група изворен фолклор, триото, и състава за народни обичаи взеха участие в националния фестивал за автентичен фолклор ,,Песни в полите на Балкана” с. Жълтеш, обл. Габрово.

През месец септември в с. Труд, Пловдивско, се представихме с автентичните си народни песни и обичаи в националния събор за автентичен и обработен фолклор ,,От извора”, където получихме адмирациите на организаторите за ентусиазма, с който издирваме, съхраняваме и пресъздаваме изворния фолклор. Съборът не е с конкурсен характер, там се срещат състави от различни области и показват местните традиции.

През изминалата 2023-та година за първи път читалището ни беше поканено и участва в мероприятие от сферата на поклонническия туризъм. В местността ,,Дрънчи дупка” до с.Мелница край храма ,,Рождество Пресвято Богородично” ежегодно се провежда събор, посветен на християнския празник ,,Рождество на Света Богородица”. В програмата се включват и музикални изпълнения на народни песни. Проведе се ,,Дефиле на българската шевица, престилка и терлик”, където участвахме и получихме златна грамота.

Взехме участие в концерта, посветен на 95-тата годишнина на читалището в с.Аспарухово с програма от песни и хумористични сценки.

В конкурса ,,С песните на Стайка Гьокова” гр.Карнобат участвахме с изпълнение на певческата група.

Членовете на читалището са 56 действителни и 10 спомагателни. Събраният членски внос за годината е 226лв.

Земеделската земя, собственост на читалището, е в размер на 45 декара, които отдаваме под аренда на ЗПК ,,Нива” с.Сърнево. Пет декара земя ни е дадена за безвъзмездно ползване и се работи под наем от ЕТ ,,Кунчо Калчев”, в землището на с. Черково. Полученият доход от наема на земеделските земи за годината е 3585лв.

В читалището работи една щатна бройка работник-библиотека с основна месечна заплата 785лв.

Читалището е абонирано за вестник ,,Читалищен вестник”. Настоятелството е провело 8 заседания и 1 годишно отчетно събрание.

Извършени ремонтни дейности по материално-техническата база: направихме пребоядисване на кабинета на библиотекаря и преградна стена за изолация към външното стълбище. Поставихме фирмена табела на читалището, чиято изработка беше заплатена от нашите спонсори ЗПК ,,Нива”.

Благодарение на сътрудничеството ни с пенсионерския клуб, земеделската кооперация и общината осъществяваме своята многостранна дейност.

**ПЛАН ЗА ДЕИНОСТТА НА НАРОДНО ЧИТАЛИЩЕ „ПРОБУДА – 1924г.“ С. СЪРНЕВО ЗА 2024**

1. **ВЪВЕДЕНИЕ**

Основните приоритети и направления в дейността на читалището през 2024 година произтичат от Закона за народните читалища съобразени с изискванията на чл. 26 а, ал. 2 от ЗНЧ; Закона за обществените библиотеки; Културната политика на община Карнобат и изпълнението на културния календар.

Изготвянето на План – програмата цели съхраняване на местните традиции и народни обичаи, утвърждаване ролята на читалището като културно-просветен център, духовно средище в населеното място. Утвърждаване на основните приоритети в дейността на читалището за модернизирането и развитието му в общодостъпно и желано място на местната общност.

1. **АНАЛИЗ НА СЪСТОЯНИЕТО НА ЧИТАЛИЩЕТО**

На територията на с. Сърнево функционира само НЧ „Пробуда – 1924г.“. Читалището има изключително значение за опазване, укрепване, популяризиране и развитие на българската идентичност, традиционната култура и духовни ценности.

* 1. **Външна среда, която осигурява следните възможности:**
* Културно-етническо разнообразие
* Възможност за сътрудничество с:
* Община Карнобат
* с другите читалища на територията на общината и страната
* предприемачи и стопански организации
* Министерство на културата
* РЕКИЦ „Читалища“
* обществени библиотеки и издателства
* сътрудничество с доброволци.
* Възможност за участие и работа по проекти, осигуряващи европейско и друго финансиране
  1. **Вътрешна среда, която предоставя:**
* Спазване на механизма при разпределяне на държавната субсидия
* Съществуване на щатен персонал, обезпечаващ читалищната дейност
* Наличие на библиотека с богат библиотечен фонд
* Поддържане на етнографска сбирка с предмети от бита на селото

1. **СТРАТЕГИЧЕСКИ** ЦЕЛИ
   1. Насърчаване и подкрепа на любителското творчество, насочено към нематериалното културно наследство
   2. Подпомагане на традиционните читалищни дейности и търсене на нови съвременни форми за тяхното развитие и предаване на поколенията.
   3. Засилване интереса и краеведската дейност на местната общност към историческото минало на родния край.
   4. Създаване на нови условия за развитие и утвърждаване на библиотеката при читалището като център за библиотечно-информационно обслужване на широк кръг потребители.
   5. Изграждане на реално партньорство с институциите за реализиране на цялостната политика в с. Сърнево.
2. **ОПЕРАТИВНИ ДЕЙНОСТИ ЗА РЕАЛИЗИРАНЕ НА ПЛАН-ПРОГРАМАТА**
   1. **Библиотечна дейност**

Библиотечната дейност е една от основните дейности на читалището като културна институция. Чрез нея то се включва в националната мрежа на обществените библиотеки в България.

Работата на библиотеката ще бъде насочена към:

* Превръщането на библиотеката в съвременен обществено-информационен център
* Обновяване на библиотечния фонд с нова литература
* Поддържане свободен достъп за библиотечно обслужване на по-голям брой читатели
* Отбелязване на годишнини на писатели с тематични изложби, кътове с книги и разговори за творчеството им.
* Ще се отбележат:
* Международният ден на Земята;
* Международният ден на книгата;
* Седмицата на детската книга.
* Читалището ще обнови абонамента си за периодични издания и тематични списания
* Ще продължим участието си с проекти в програмите на Министерството на културата за обогатяването на библиотечния фонд и подобряване на материалната база
  1. **Любителско – художествено творчество**

Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности. Чрез тази си дейност читалището ще работи за привличане на младите хора и учениците към читалищните самодейни колективи. Със изявите на читалището ще се работи за развитие и обогатяване на културния живот в населеното място, за утвърждаване на националното самосъзнание и съхранение на богатството на местната култура, популяризирането й в страната и чужбина.

* Да развиват дейност следните читалищни групи:
* детска лазарска група
* женска певческа група за автентичен фолклор
* трио „Сърневка“
* група за пресъздаване на народни обичаи
* клубове по интереси
* Участие на самодейните групи във фестивали, фолклорни събори и изяви на местно, регионално, национално и международно ниво.
* Събиране на материали за историята и етнографията на родния край за личности с принос за развитието на общността:
* осъществяване на културния календар на читалището;
* участие в културните мероприятия на Общината;
* честване на официалните и традиционни празници от народния календар, годишнини и Ден на селото;
* издаване на книжка със 100 годишната история на читалището.
* Клубовете по интереси ще подготвят мероприятия свързани с дейността им:
* Клуб „Приятели на книгата“ – за живота и творчеството на писатели, чиито годишнини честваме през 2024г.
* Клуб „Жива памет“ – табла, тематични кътове и изложби, свързани с бележити дати и годишни на велики българи, официални празници, 100 години Народно читалище, 120 години православен храм
* Клуб „Съвременна домакиня“ – кулинарни изложби за Великден, Коледа и участие в кулинарни конкурси.
* Клуб „Сръчко“ – боядисване на яйца, изработване на картички, украсяване на сурвачки, изработване на предмети от природни материали.

1. **ИНДИКАТОРИ ЗА ОЦЕНКА ИЗПЪЛНЕНИЕТО НА ПРОГРАМАТА**

* Брой набавени нови библиотечни единици
* Брой читатели
* Брой посещения в библиотеката
* Брой регистрирани членове и събран членски внос
* Брой и качество на проведените празненства, концерти, чествания, срещи, изложби и др.
* Брой участия в местни, регионални, национални инициативи – празници, конкурси и др.
* Награди от участия в конкурси, фестивали и празници.
* Проведени общи събрания и заседания на Настоятелството.
* Извършена пререгистрация на читалището в определения от ЗНЧ срок.
* Спечелени и финансирани проекти

1. **ФИНАНСИРАНЕ**

* 1. Субсидия от държавния бюджет за делегирани от държавата дейности
  2. Субсидия за дейност от Община Карнобат, съгласно чл. 26а, ал. 3 от ЗНЧ
  3. Собствени средства от регламентирана стопанска дейност и членски внос
  4. Финансиране от спечелени проекти
  5. Дарения

1. **СРОКОВЕ И ИЗПЪЛНЕНИЕ**

Срокът за изпълнение на Програмата е в рамките на бюджетната 2024г. Съгласно чл. 26а, ал.4 от ЗНЧ председателят на ЧН представя в срок до 31.03.2024г. пред Кмета на Общината и Общинския съвет доклад за осъществените дейности в изпълнение на Програмата и изразходваните от бюджета средства през 2023г.

При отчитането на дейностите в изпълнение на Програмата ще бъдат отчетени и индикаторите за оценка на изпълнението.

**8.ЗАКЛЮЧЕНИЕ**

Настоящата едногодишна План – програма на НЧ „Пробуда – 1924г.“ с. Сърнево е обобщена рамка и процес, който определя посоките за развитие на читалището по изпълнението на основните цели – да работи в полза на общността.

Програмата е отворена за допълнение. Тя визира най-общите положения в работата през предстоящата 2024 година. Неразделна част от нея е културния календар на читалището за 2024г.

**КУЛТУРЕН КАЛЕНДАР ЗА 2024Г.**

|  |  |  |
| --- | --- | --- |
| **№** | **Дата** | **Събитие** |
| **Месец Януари** | | |
| 1 | 04.01. | 45 години от смъртта на Калина Малина – детска писателка романът „Златно сърце“ – гласът на детството. |
| 2 | 06.01. | Христо Ботев - живот и творчество. |
| 3 | 21.01. | Пресъздаване на обичая „ Бабинден“ |
| 4 | 26.01. | „Светът си е хубав, току хората не биват“ – романите на Георги Караславов, 120 години от рождението му. |
| **Месец Февруари** | | |
| 1 | 02.02. | Народната традиция в зимните празници – Петльовден, Трифон Зарезан. |
| 2 | 19.02. | Стихове за Апостола на свободата – Васил Левски. |
| 3 | 23.02. | Кът с романите за деца на Ерих Кестнер – 125 години от рождението му. |
| **Месец Март** | | |
| 1 | 01.03. | Творческа седянка за 1-ви март –ден на самодееца и ден на мартеницата |
| 2 | 03.03. | Тематична изложба за 3-ти март- „За България с любов“. |
| 3 | 08.03. | „ Жената - вечната и святата“ -8-ми март , международен ден на жените. |
| 4 | 25.03. | Любими стихове от поета Христо Фотев – 90 години от рождението му |
| 5 | 25.03. | Вера Мутафчиева – будител на съвременна България – 95 години от рождението й. |
| Месец **Април** | | |
| 1 | 01.04. | Народен хумор с клуб „Веселие“-1-ви април,ден на хумора и шегата |
| 2 | 02.04. | Международен ден на детската книга – маратон на четенето в библиотеката. |
| 3 | 22.04. | Световен ден на Земята-историята и традициите на празника. |
| 4 | 27.04. | Лазаруване на детска лазарска група |
| **Месец Май** | | |
| 1 | 02.05. | Великденски празници-„Най-шареното яйце“-великденски обреди и обичаи |
| 2 | 09.05. | Отбелязване деня на Европа и поднасяне цветя на паметната плоча на загиналите във Втората световна война. |
| 3 | 24.05. | 24-ти май-ден на българската просвета и култура, празник на читалището.Награждаване на активни читатели.Обявяване на конкурс “С обич към родния край “, посветен на 100 г. читалище в с. Сърнево. |
| **Месец Юни** | | |
| 1 | 01.06. | “Да преминем под дъгата “ – детски празник за 1-ви юни. |
| 2 | 02.06. | Безсмъртието на героите,загинали за свободата на родината |
| 3 | 06.06. | Четене на любими стихове от поета Дамян Дамянов – 25 години от смъртта му. |
| 4 | 19.06. | Избрани цитати от романите на Богомил Райнов, надживели времето, в което са създадени. |
| **Месец Юли** | | |
| 1 | 04.06. | По страниците на новите детски книги |
| 2 | 25.07. | Игрите на баба |
| **Месец Август** | | |
| 1 | 08.08. | Рисуване на любими герои от приказки |
| 2 | 12.08. – 23.08. | Занимания в библиотеката по програма „Весела ваканция“ |
| **Месец Септември** | | |
| 1 | 06.09. | Изложба „Бит и традиции в селото през вековете“ |
| 2 | 08.09. | Отбелязване 120-тата годишнина на православния храм |
| 3 | 30.09. | Издаване на книжка със 100 годишната история на читалището |
| **Месец Октомври** | | |
| 1 | 01.10. | Съвместно с пенсионерския клуб провеждане среща на поколенията: „Какво искаме за себе си, за родния дом, за родния край и за родината си?“ |
| 2 | 15.10. | Ден на народните храни – „Празник на туршиите и ракиите“ |
| 3 | 29.10. | 110 години от смъртта на Пейо К. Яворов – геният на българската лирика |
| **Месец Ноември** | | |
| 1 | 01.11. | Тематична изложба „Поклон, Будители народни!“ |
| 2 | 09.11. | Кът с книгите на Павел Вежинов – 110 години от рождението му. |
| 3 | 16.11. | Тържествено честване на 100 годишния юбилеи на читалището с празнична програма |
| 4 | 28.11. | Надежда Захариева на 80 години – текстове на песни по стихове на поетесата. |
| **Месец Декември** | | |
| 1 | 01.12. | Незабравимите творби на поета Никола Вапцаров – 115 години от рождението му |
| 2 | 20.12. | Кулинарна изложба за Бъдни Вечер и Коледа |
| 3 | 27.12. | Конкурс за украса на сурвачка |
| 4 | 30.12 | Новогодишно тържество за децата от селото |

Н А Р О Д Н О Ч И Т А Л И Щ Е „ П Р О Б У Д А - 1924 г „ с. СЪРНЕВО БУРГАСКА ОБЛ.

ЧИТАЛИЩНО НАСТОЯТЕЛСТВО

Председател : Таня Матеева Славова

Членове : Златка Троева Ангелова

Радка Колева Михайлова

Минка Георгиева Игнатова

Пенка Танева Танева

ПРОВЕРИТЕЛНА КОМИСИЯ

Председател : Тонка Тодорова Златева

Членове : Виолета Веселинова Желязкова

Невенка Димова Стоянова